Up-392/00
Natisni
Opravilna št.:
Up-392/00
Datum odločitve:
21. 5. 2002
ECLI:
ECLI:SI:USRS:2002:Up.392.00
Akt:
Ustavni pritožbi NSZS in A. A. zaradi kršitve pravice do sojenja brez nepotrebnega odlašanja v postopku pred Vrhovnim sodiščem v zadevah št. I Up 251/99 in št. I Up 568/00
Izrek:
Ustavni pritožbi NSZS in A. A. zaradi kršitve pravice do sojenja brez nepotrebnega odlašanja v postopku pred Vrhovnim sodiščem v zadevah št. I Up 251/99 in št. I Up 568/00 se zavržeta.
Evidenčni stavek:
Ustavno sodišče je ustavno pritožbo zavrglo, ker je postopek pred Vrhovnim sodiščem v obeh zadevah, v katerih je bila uveljavljena kršitev pravice sojenja brez nepotrebnega odlašanja, končan.
Geslo:
Kršitev pravice do sojenja brez nepotrebnega odlašanja.
Pravna podlaga:
Zakon o Ustavnem sodišču (ZUstS), 2. al. 1. odst. 55. čl.
Opomba:
K obravnavani zadevi je bila s sklepom Ustavnega sodišča z dne 21. 5. 2002 pridružena zadeva št. U-I-96/01 zaradi skupnega obravnavanja in odločanja.
Vrsta zadeve:
ustavna pritožba
Vrsta akta:
posamični akt
Datum vloge:
6. 11. 2000
Vrsta odločitve:
sklep
Vrsta rešitve:
zavrženje
Dokument:
US21479
Up-392/00 - 10
21. 5. 2002
SKLEP
Ustavno sodišče je v postopku za preizkus ustavne pritožbe NSZS, ki jo zastopa A. A. iz Ž., in B. B. iz Z. na seji senata dne 21. maja 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavni pritožbi NSZS in A. A. zaradi kršitve pravice do sojenja brez nepotrebnega odlašanja v postopku pred Vrhovnim sodiščem v zadevah št. I Up 251/99 in št. I Up 568/00 se zavržeta.
Obrazložitev
1. NSZS v ustavni pritožbi z dne 6. 11. 2000 navaja, da je zoper sodbo Upravnega sodišča, s katero je bila zavrnjena tožba zoper odločbo Ministrstva za notranje zadeve o ustavitvi postopka za njen vpis v register političnih strank, vložila pritožbo na Vrhovno sodišče, ki kljub prošnji za pospešitev postopka o pritožbi še ni odločilo. Poudarja, da že od leta 1998 teče postopek vpisa NSZ v register političnih strank in da Vrhovno sodišče zavlačuje postopek.
2. Po vsebini enako ustavno pritožbo je dne 7. 3. 2001 vložil A. A., ki zastopa NSZS v postopku vpisa v register političnih strank. V njej ponovno poudarja, da postopek vpisa še ni končan in da gre za "sprenevedanje države" in kršitev 14. in 42. člena Ustave. Ustavno sodišče je obe ustavni pritožbi združilo zaradi skupne obravnave in odločanja.
3. Vrhovno sodišče je v zvezi z vloženo ustavno pritožbo z dopisom z dne 20. 2. 2001 sporočilo, da bo zadevi št. I Up 251/99 in št. I Up 568/2000 obravnavalo prednostno, z dopisom z dne 7. 5. 2002 pa je sporočilo, da sta bili obe zadevi rešeni, in sicer s sodbo št. I Up 251/99 z dne 20. 6. 2001 in s sodbo št. I Up 568/2000 z dne 20. 6. 2001.
4. Ustavno sodišče je sprejelo stališče, da je zaradi kršitve pravice do sojenja brez nepotrebnega odlašanja v postopku pred Vrhovnim sodiščem, dopustno vložiti ustavno pritožbo in da je Ustavno sodišče pristojno za odločanje (sklep št. Up-277/96 z dne 7. 11. 1996, OdlUS V, 189). Ker je namen ustavne pritožbe zaradi kršitve pravice do sojenja brez nepotrebnega odlašanja preprečitev nadaljnjega nepotrebnega odlašanja sodišča, Ustavno sodišče odloča o zatrjevani kršitvi le v primeru, če postopek pred sodiščem še ni končan. Ko je postopek pred sodiščem končan, kršitev te pravice ne obstaja več in zato njenega kršenja ni več mogoče preprečiti. Povračilo morebitne škode, ki bi bila s tako kršitvijo povzročena, lahko upravičena oseba zahteva v postopku pred pristojnim sodiščem na podlagi 26. člena Ustave; ko so pravna sredstva v tem postopku izčrpana, lahko ob pogojih iz Zakona o Ustavnem sodišču (Uradni list RS, št. 15/94 - v nadaljevanju ZUstS) vloži tudi ustavno pritožbo.
5. Ker je postopek pred Vrhovnim sodiščem v obeh zadevah, v katerih sta pritožnica in pritožnik uveljavljala kršitev pravice do sojenja brez nepotrebnega odlašanja, končan, niso več izpolnjeni pogoji za obravnavanje ustavnih pritožb. Zato ju je Ustavno sodišče zavrglo.
6. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnikom Ustavnega sodišča. Ker se v zakonskem roku za sprejem niso izrekli trije sodniki, ustavna pritožba ni bila sprejeta v obravnavo.
Predsednica senata
Milojka Modrijan